
Saving the Lemmings - Testing and Analyzing Social Norms From a Behavioral Economics Viewpoint

Jelen tanulmány célja, hogy bemutassa, hogyan lehet társadalmi normákkal pozitív gazdasági és társadalmi változást előidézni. A Social Norms Marketing (SNM) módszer alapján egy kísérletet végeztem, mely az amerikai diákok körében elterjedt teljesítmény-fokozó gyógyszerrekkel kapcsolatos normákat teszteli.
A SNM alapja, hogy az emberek követni akarják az általuk észlelt társadalmi normákat, amiket azonban sokszor rosszul mérnek fel – ezt nevezik pluralizmus ignoranciának (PI). A SNM szerint az olyan esetekben amikor az emberek túlbecsülik egy nem-kívánatos norma elterjedtségét (pl. az adócsalásét), akkor az igazi, kívánatos társadalmi norma reklámozása a jó irányba változtathatja a viselkedést.
A kutatás a connecticuti Trinity College-ba járó diákok vényköteles serkentőkkel való visszaélését vizsgálta. Az ADHD-s betegeknek készített vényköteles serkentőket sok diák koncentráció-növelő és kikapcsolódási célból szedi. A kérdőív-alapú hatástanulmány, melyet 58 diák töltött ki, négy hipotézist tesztelt: (1) van-e PI (túlbecslik-e a diákok a gyógyszervisszaélések gyakoriságát és támogatottságát); (2) befolyásolja-e a diák gyógyszer-fogyasztását, hogy a többiek között elterjedtnek és támogatottnak látja a visszaélést; (3) magasabb-e a PI és a gyógyszervisszaélések száma a fraternity tagok között; (4) lecsökkentheti-e egy egyszeri SNM beavatkozás a PI-t és a fogyasztást.
Az eredmények szerint a diákok túlbecsülték a gyógyszervisszaélések gyakoriságát és támogatottságát is. A kutatás alapján az ADHD gyógyszer kipróbálására szignifikánsan hat, hogy mit gondol a diák arról, hogy a többiek hány százaléka próbálta már a szert: aki 10%-kal többre becsüli a kipróbálási rátát, az önmaga 13.8%-kal nagyobb eséllyel próbálja ki, cet. par. További szignifikáns változó, hogy a diák támogatja-e a gyógyszerszedést, illetve hogy mennyit bulizik; a fraternity tagság viszont nem szignifikáns. A beavatkozással a PI-t sikerült lecsökkenteni, a gyógyszerszedési hajlamra azonban nem egyértelmű a hatás, mivel a második kérdőív akadémiailag megterhelőbb időszakban került lekérdezésre, mint az első.
A dolgozat konkluziója, hogy már egy egyszerű SNM kampánnyal is csökkenthető a pluralizmus ignorancia; annak megállapítására viszont, hogy ezzel csökkenthető-e az ADHD gyógyszerekkel való visszaélés, további kutatások szükségesek. A jövőbeni tanulmányok felkutathatnának más területeket is, amikre alkalmazható lenne a SNM módszer.



